פרוטוקול ועדת הדירוג 26.12.2017

נוכחים:יושב ראש הועדה אורי בלאס, מנהל הליגה והדירוג ליאור גל

חברי הועדה עודד רוס, עמירם קפלן, מרדכי שורק, יבגני לבנזוב אורי זק

לא באה והודיעה מראש שלא תבוא:חברת הועדה שרון כספית.

לא באו בלי להודיע מראש כלום טל חיימוביץ ומאיר פז(פעם שלישית שהצמד הזה לא בא).

אושר פרוטוקול הועדה הקודמת

לא תכננתי מראש לדון בהמשך ניסוח תקנון הדירוג כי היה לי יותר חשוב לדון על שינויים דחופים אחרים ובישיבה הבאה בין היתר נדון על המשך ניסוח תקנון הדירוג.

היה דיון בנושא נוסחת ההמרה כאשר הוסכם לדחות את הנושא לישיבה הבאה מאחר שלא שלחתי את הנתונים הרלבנטים לעודד רוס מספיק זמן לפני קיום הישיבה,ולא נערך ניתוח של הנתונים כדי להחליט מה השינוי הנדרש(יש לציין שאיסוף הנתונים של תוצאות הישראלים מאליפות אירופה או אליפות עולם של שנים 2013-2017 לקח שעות רבות של עבודה. ציינתי שלפי הנתונים שבידי הגילאים הצעירים עדיין מפסידים בערך נקודה למשחק כאשר הגילאים המבוגרים יותר מרוויחים מעט).

הוסכם שתהיה החלטה סופית בנושא בישיבה הבאה.

נושא שלישי לדיון היה אם להמליץ לאיגוד לשלם כסף עבור טיפול טוב יותר באתר.

גם אני וגם מרדכי שורק ציינו שאנו לא מרוצים מהבאגים הקיימים באתר האיגוד.

אני ציינתי באג שלא תוקן זמן רב לפיו אפשר לרשום לאותו שחקן בליגה תוצאות באותו סיבוב מול יריבים שונים. זה דוגמה לבאג משנה קודמת שחשבתי שתוקן אבל ראיתי את הבאג בפועל גם השנה באחד המשחקים בליגה לנוער(כמובן שהתוצאה מאוחר יותר תוקנה אבל עצם העובדה שהמערכת בכלל מאפשרת לקבל דבר כזה היא באג).

מרדכי שורק ציין באג אחר שקבוצות שרשם בליגה נמחקו.

אני הצעתי להמליץ לאיגוד לשלם 50,000 ש"ח לשנה עבור תחזוקת האתר ותיקון באגים כפוף להשגת יעד כלשהו של כמות כרטיסי שחמטאי.

ליאור גל טען שמתנדבים עושים עבודה טובה וחברי ועדה הם גם מתנדבים כאשר גם אני וגם מרדכי שורק אמרנו שהתרשמנו שהבעיה היא כספית בלי להאשים אף אחד(וכמובן שאי אפשר לחייב אדם לעבוד בלי תמורה).

ליאור גל שאל מדוע המספר 50,000 ולא 10,000 כאשר גם אני וגם מרדכי הבענו דעה שבסכום גבוה יותר אפשר לקבל עבודה טובה יותר ,והסיבה למספר 50,000 ולא למספר גבוה יותר היא הערכה שלי ש50,000 לשנה זה סכום שהאיגוד יוכל לעמוד בו.

ליאור גל דיווח בועדה שהיה באג של רישום כפול של שחקנים שחשבו שתוקן אבל לא לגמרי תוקן ומתברר שלמרות שזה לרוב לא קורה יש מקרים שעדיין המערכת מאפשרת רישום כפול ולא מצאו בדיוק מה הסיבה.

הוסכם שיכינו רשימת באגים לתיקון.

נושא רביעי לדיון היה הדרך לחישוב מד כושר חדש לבעלי מד כושר כתוצאה מעדכון של משחק אחד או יותר.

המד כושר החדש הוא סכום של המד כושר שלפני העדכון והשינויים שהושגו בכל אחד מהמשחקים שבעדכון(אשר יכולים להיות כולם או חלקם מספרים שלילים) פרט למקרים הבאים:

א)אם המד כושר של השחקן לפני העדכון היה 1400 או פחות, מד הכושר החדש לא יפחת ממד הכושר הקודם(אין ירידות מתחת ל1400) כמו כן אם שחקן עבר את ה1400 ויורד בעדכון מתחת ל1400 הירידה מתוקנת ל1400. היה דיון על הנושא אם צריך לשמור על הכלל שאין ירידות מתחת ל1400 אבל לא התקבלה החלטה על שינוי.

ב)הוחלט לבטל את חסם הביצועים על המד כושר בהתאם להצעתו של אורי זק. חסם הביצועים הנוכחי מביא יותר נזק מתועלת והוא מופעל במקרים רבים כששחקנים שיחקו מעט משחקים כשהרעיון מאחוריו היה להפעיל אותו במקרים ששחקנים שיחקו הרבה משחקים כאשר היום כאשר העדכון הוא פעם בחודש ולא פעם ב3 חודשים מקרים כאלו כמעט לא קורים.

נושא חמישי לדיון היה הכפלת המקדם של שחקן עם מד כושר 0 ב1.5

מהנתונים הקיימים זה לא ברור מתי מכפילים את המקדם ב1.5 בפועל.

החלטתי שתהיה החלטה סופית בנושא בישיבה הבאה(בכל מקרה אין יישום של שום דבר לפניה).

נושא ששי:תארים ודרגות

לפי הכללים בפועל יש לתת דרגה רק לשחקן ששיחק 15 משחקים לפחות. הכלל הזה לא מיושם בפועל. הוסכם שבעתיד צריך לתת דרגה רק לשחקנים ששיחקו 15 משחקים לפחות אבל מי שהשיג דרגה על סמך פחות מ15 משחקים דרגתו לא תישלל.

לגבי המד כושר שצריך להשיג כדי לקבל דרגה הוסכם ששחקן צריך להגיע ממש לפחות למד כושר הנדרש כדי לקבל דרגה(ומד כושר שהוא קטן בחצי או פחות מהמד כושר הנדרש בעדכון החי לא מספיק). במלים אחרות לדוגמה אם שחקן השיג 1959.7 בסוף העדכון אז מכיון שזה מעוגל ל1960 והמד כושר שלו הוא בדיוק 1960 לצורך חישוב עתידי הוא הגיע למד כושר הנדרש ,ומקבל דרגה ראשונה אבל אם שחקן משיג 1959.7 במד כושר החי אז זה לא מספיק לדרגה ראשונה ,והוא צריך לקבל 1960 ממש במד כושר החי כדי לקבל דרגה ראשונה.

הוסכם שהישיבה הקרובה תהיה ביום ראשון ב28.1 בשעה 7 בתל-אביב.